এ ব্যাপারে সড়ক ও মহাসড়ক বিভাগের সচিব এম এ এন ছিদ্দিক জানান, বর্তমানে ঢাকা-চট্টগ্রাম মহাসড়কের নির্মাণ শেষপর্যায়ে চলে এসেছে। আগামী মে মাসে যান চলাচলের জন্য প্রকল্পটি উদ্বোধন করা হবে বলে ইতোমধ্যে সড়ক ও সেতুমন্ত্রী ঘোষণা দিয়েছেন। তবে প্রকল্পের কাজের মেনটেইনিংয়ের জন্য ঠিকাদার প্রতিষ্ঠানকে আরো এক বছর প্রকল্প এলাকায় অবস্থান করতে হয়। এ জন্য প্রকল্পের মেয়াদ আগামী ডিসেম্বর পর্যন্ত বৃদ্ধি করা হয়েছে। এ ছাড়া প্রকল্পের কাজ মূলত শুরু হয়েছে ২০১২ সালে। এর আগে ফিজিবিলিটি স্টাডি, জমি অধিগ্রহণসহ বিভিন্ন পরিকল্পনায় অনেক সময় চলে গেছে। তাই কাজ শুরু করতে দেরি হয়েছে। তবে প্রথম দিকে একটু তৎপর হলে পরিকল্পনায় সময়টা একটু কম যেত বলে জানান তিনি।